CELEX: 32022D0178
Language: hu
Date: 2022-02-08 00:00:00
Title: A Tanács (EU) 2022/178 határozata (2022. február 8.) az (EU) 2016/394 tanácsi határozatnak a tagállamok kormányainak a Tanács keretében ülésező képviselői nevében történő hatályon kívül helyezéséről

2022.2.10.   
               
               
                  HU
               
               
                  Az Európai Unió Hivatalos Lapja
               
               
                  L 29/8
               
            
         A TANÁCS (EU) 2022/178 HATÁROZATA
         (2022. február 8.)
         az (EU) 2016/394 tanácsi határozatnak a tagállamok kormányainak a Tanács keretében ülésező képviselői nevében történő hatályon kívül helyezéséről
         AZ EURÓPAI UNIÓ TANÁCSA,
         tekintettel az egyrészről az afrikai, karibi és csendes-óceáni államok, másrészről az Európai Közösség és tagállamai közötti, 2000. június 23-án Cotonouban aláírt partnerségi megállapodásra (1) és különösen annak 96. cikke (2) bekezdése a) pontjának negyedik albekezdésére,
         tekintettel a tagállamok kormányainak a Tanács keretében ülésező képviselői között létrejött, az AKCS–EK partnerségi megállapodás alkalmazásában hozandó intézkedésekről és követendő eljárásokról szóló belső megállapodásra (2) amint azt legutóbb módosították és különösen annak 3. cikkére és mellékletére,
         tekintettel az Európai Bizottság javaslatára,
         mivel:
         
                     (1)
                  
                  
                     Az egyrészről az afrikai, karibi és csendes-óceáni államok, másrészről az Európai Közösség és tagállamai közötti, 2000. június 23-án Cotonouban aláírt partnerségi megállapodás legutóbbi módosítása szerinti 96. cikke alapján a Burundi Köztársasággal folytatott konzultációs eljárás az (EU) 2016/394 tanácsi határozat (3) útján lezárult. A Bizottságnak az Unió külügyi és biztonságpolitikai főképviselőjével (a továbbiakban: a főképviselő) egyetértésben tett javaslata nyomán meghozták az említett határozat mellékletében meghatározott megfelelő intézkedéseket.
                  
               
                     (2)
                  
                  
                     Összességében a 2020. májusi általános választások által lehetővé tett békés politikai folyamat új reményt keltett Burundi lakosságában, és új lehetőségeket teremtett Burundi és a partnereihez fűződő kapcsolatai számára.
                  
               
                     (3)
                  
                  
                     Az Unió azóta elismerte a burundi kormány által az emberi jogok, a jó kormányzás és a jogállamiság terén felmutatott pozitív eredményeket, valamint az ütemtervében („feuille de route”) foglalt, az említett területek továbbfejlesztésére vonatkozó kötelezettségvállalásokat.
                  
               
                     (4)
                  
                  
                     Az ország fejlődéséhez és stabilitásához szükséges reformok végrehajtása mellett elkötelezett kormány alakult, és előrelépés történt az (EU) 2016/394 határozatban foglalt kötelezettségvállalások végrehajtása tekintetében.
                  
               
                     (5)
                  
                  
                     A főképviselővel egyetértésben elfogadott értékelése szerint az (EU) 2016/394 határozat elfogadásának az említett határozatban foglalt indokai már nem bírnak jelentőséggel. Ezért ezt a határozatot a tagállamok kormányainak a Tanács keretében ülésező képviselőinek nevében hatályon kívül kell helyezni a tagállamok hatáskörébe tartozó kérdések tekintetében.
                  
               
                     (6)
                  
                  
                     Az emberi jogok, a jó kormányzás és a jogállamiság területén változatlanul kihívások állnak fenn, és a burundi hatóságok részéről további előrelépésre van szükség, többek között az ütemterv végrehajtása révén a folyamatban lévő EU–Burundi politikai párbeszéd keretében.
                  
               
                     (7)
                  
                  
                     Burundi továbbra is instabil, és a hatóságoknak a nemzetközi partnerek támogatására van szükségük az ország reform- és fejlesztési programjának végrehajtásához.
                  
               
                     (8)
                  
                  
                     Az Uniónak és tagállamainak a többi nemzetközi partnerrel együtt támogatniuk kell a burundi hatóságoknak a demokratikus intézmények stabilizálására és megszilárdítására, az emberi jogok, a jó kormányzás és a jogállamiság előmozdítására, valamint az ütemtervben foglalt, az említett területek továbbfejlesztésére vonatkozó kötelezettségvállalások végrehajtására irányuló, folyamatban lévő erőfeszítéseit,
                  
               ELFOGADTA EZT A HATÁROZATOT:
         
            1. cikk
            Az (EU) 2016/394 határozat a tagállamok kormányainak a Tanács keretében ülésező képviselőinek nevében hatályát veszti a tagálamok hatáskörébe tartozó kérdések tekintetében.
         
         
            2. cikk
            A Bizottság a tagállamok kormányainak a Tanács keretében ülésező képviselőinek nevében értesíti Burundit az (EU) 2016/394 határozat hatályon kívül helyezéséről.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. február 8-án.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  HL L 317., 2000.12.15., 3. o.
         
         
            (2)  HL L 317., 2000.12.15., 376. o.
         
         
            (3)  A Tanács (EU) 2016/394 határozata (2016. március 14.) a Burundi Köztársasággal az egyrészről az afrikai, karibi és csendes-óceáni államok, másrészről az Európai Közösség és tagállamai közötti partnerségi megállapodás 96. cikke alapján folytatott konzultációs eljárás lezárásáról (HL L 73., 2016.3.18., 90. o.).